SK Úradný vestník Európskej únie C 183/13

Oznam o začatí revízie ukončenia platnosti protidumpingových opatrení na dovoz etanolamínu s pôvodom v Spojených štátoch amerických

(2005/C 183/05)

Po uverejnení oznámenia o blížiacom sa uplynutí platnosti (1) antidumpingových opatrení platných na dovoz etanolamínu s pôvodom v Spojených štátoch amerických (ďalej len „príslušná krajina“) bola Komisii doručená žiadosť o preskúmanie podľa článku 11 ods. 2 nariadenia Rady (ES) č. 384/96 (2) o ochrane pred dumpingovými dovozmi z krajín, ktoré nie sú členmi Európskeho spoločenstva (ďalej len „základné nariadenie“), naposledy zmeneného a doplneného nariadením Rady (ES) č. 461/2004 (3).

1. Žiadosť o revíziu

Žiadosť 25. apríla 2005 predložila Európska rada chemického priemyslu CEFIC (ďalej len „žiadateľ“) v mene výrobcov, ktorí predstavujú väčšinový podiel na výrobe, v tomto prípade viac ako 75 % celkovej výroby etanolamínu v Spoločenstve.

2. Výrobok

Skúmaný výrobok je etanolamín s pôvodom v Spojených štátoch amerických (ďalej len „príslušný výrobok“), v súčasnosti zatriedený pod číselné znaky KN ex 2922 11 00 (Taric: 2922110010), ex 2922 12 00 (Taric: 2922120010) a 2922 13 10. Tieto kódy KN slúžia len na informačné účely.

3. Existujúce opatrenia

V súčasnosti platné opatrenia predstavujú konečné antidumpingové clo uložené nariadením Rady (ES) č. 229/94 (4), naposledy zmeneným a doplneným nariadením Rady (ES) č. 153/2003 (5).

4. Dôvody na preskúmanie

Žiadosť vychádzala z toho, že ukončenie platnosti opatrení by pravdepodobne spôsobilo pokračovanie alebo opätovný výskyt dumpingu a poškodilo by Spoločenstvo v danom priemyselnom odvetví.

Tvrdenia o pokračovaní dumpingu, pokiaľ ide o Spojené štáty americké, sa zakladajú na porovnaní normálnej hodnoty, stanovenej na základe domácich cien, s vývoznou cenou príslušného výrobku do Spoločenstva.

Na tomto základe je vypočítané dumpingové rozpätie značné.

Vzhľadom na opätovný výskyt dumpingu sa takisto uvádza, že vývozy do tretích krajín, napr. do Nórska a Turecka, sa realizovali za dumpingové ceny.

Žiadateľ ďalej tvrdí, že existuje pravdepodobnosť ďalšieho poškodzujúceho dumpingu. V tomto zmysle žiadateľ predkladá dôkazy o tom, že ak by sa skončila platnosť opatrení, súčasná úroveň dovozu príslušného výrobku by pravdepodobne vzrástla z dôvodu nedávnych investícií do výrobnej kapacity v príslušnej krajine a vo svete.

Takisto sa uviedlo, že dovoz príslušného výrobku sa pravdepodobne zvýši z toho dôvodu, že tradičné trhy iné, ako v EÚ (t.j. Mexiko, Brazília a Ázia) sú nasýtené. To všetko môže viesť k presmerovaniu vývozu príslušného výrobku z ostatných tretích krajín do Spoločenstva.

Žiadateľ navyše tvrdí, že existujúce opatrenia prispeli k odstráneniu ujmy a že ak uplynie platnosť opatrení, akýkoľvek opätovný výskyt dovozu za dumpingové ceny z príslušnej krajiny bude pravdepodobne viesť k opätovnej ujme výrobného odvetvia Spoločenstva.

5. Postup

Komisia po konzultácii s Poradným výborom dospela k záveru, že existujú dostatočné dôkazy na začatie revízie ukončenia platnosti, a týmto začína revíziu podľa článku 11, ods. 2 základného nariadenia.

5.1. Postup na určenie pravdepodobnosti dumpingu a ujmy

Prešetrenie určí, či ukončenie platnosti opatrení pravdepodobne alebo nepravdepodobne povedie k pokračovaniu alebo opätovnému výskytu dumpingu a ujmy.

a) Dotazníky

Komisia s cieľom získať informácie, ktoré pokladá pri prešetrovaní za nevyhnutné, pošle dotazníky skúmanému výrobnému odvetviu Spoločenstva a združeniu výrobcov v Spoločenstve, vývozcom/výrobcom v Spojených štátoch amerických, združeniu vývozcov/výrobcov, dovozcom, každému združeniu dovozcov, ktoré je uvedené v žiadosti alebo ktoré spolupracovalo na prešetrovaní vedúcom k opatreniam, ktoré sú predmetom súčasného preskúmania, a štátnym orgánom príslušnej vyvážajúcej krajiny.

V každom prípade všetky zúčastnené strany by mali bezodkladne faxom kontaktovať Komisiu, aby zistili, či sú na zozname v žiadosti, a ak je to potrebné, požiadať o dotazník v rámci lehoty stanovenej v ods. 6 písm. a) tohto oznámenia za predpokladu, že lehota stanovená v ods. 6 písm. b) tohto oznámenia sa týka všetkých zúčastnených strán.

b) Zhromažďovanie informácií a vypočutie

Týmto sa všetky zúčastnené strany vyzývajú, aby oznámili svoje stanoviská, predložili informácie iné ako odpovede na dotazník a poskytli podporné dôkazy. Komisia musí tieto informácie spolu s podpornými dôkazmi dostať v lehote stanovenej v ods. 6 písm. b).

Komisia môže navyše vypočuť zúčastnené strany, a to za predpokladu, že predložia žiadosť, ktorá preukáže, že na ich vypočutie existujú konkrétne dôvody. Táto požiadavka sa musí predložiť v rámci lehoty stanovenej v bode 6 písm. c).

5.2. Postup zhodnotenia záujmu Spoločenstva

V súlade s článkom 21 základného nariadenia a v prípade, ak je pravdepodobnosť pokračovania alebo opakovaného výskytu dumpingu a ujmy potvrdená, stanoví sa, či by zachovanie alebo zrušenie antidumpingových opatrení nebolo v rozpore so záujmom Spoločenstva. Z tohto dôvodu výrobné odvetvie Spoločenstva, dovozcovia, ich zastupujúce združenia, zástupcovia užívateľov a organizácie zastupujúce spotrebiteľov, pokiaľ preukážu, že medzi ich činnosťou a príslušným výrobkom existuje objektívne prepojenie, sa môžu v lehotách stanovených v ods. 6 písm. b) prihlásiť a poskytnúť Komisii informácie. Strany, ktoré konali v súlade s predchádzajúcou vetou, môžu v lehote stanovenej v ods. 6 písm. c) požiadať o vypočutie, pokiaľ uvedú konkrétne dôvody. Je potrebné poznamenať, že každá poskytnutá informácia na základe článku 21 sa zoberie do úvahy len vtedy, ak bude podložená faktickým dôkazom v čase jej predloženia.

6. Časové lehoty

a) Pre strany, na vyžiadanie dotazníka alebo ostatných formulárov žiadostí

Všetky zúčastnené strany, ktoré nespolupracovali na prešetrovaní vedúcemu k opatreniam, ktoré boli predmetom súčasného preskúmania, by si mali vyžiadať dotazník čo najskôr, najneskôr však 15 dní po uverejnení tohto oznámenia v Úradnom vestníku Európskej únie.

b) Pre strany, ktoré sa samy prihlásili na poskytnutie vyplneného dotazníka a poskytnutie akýchkoľvek ďalších informácií.

Všetky zúčastnené strany, ak sa ich vyjadrenia majú počas prešetrovania zohľadniť, sa musia prihlásiť Komisii, oznámiť svoje stanoviská a predložiť vyplnený dotazník, či akékoľvek iné informácie do 40 dní od dátumu uverejnenia tohto oznámenia v Úradnom vestníku Európskej únie, ak nie je uvedené inak. Je potrebné poukázať na skutočnosť, že uplatnenie väčšiny procesných práv stanovených v základnom nariadení závisí od prihlásenia sa príslušnej strany v rámci uvedeného obdobia.

c) Vypočutia

V rámci tej istej 40-dňovej lehoty môžu všetky zúčastnené strany takisto požiadať o vypočutie Komisiou.

7. Písomné podania, odpovede na dotazník a korešpondencia

Všetky podania a žiadosti predložené zúčastnenými stranami musia byť vyhotovené v písomnej forme (nie v elektronickom formáte, ak nie je uvedené inak) a musia uvádzať meno, adresu, e-mailovú adresu, číslo telefónu a faxu a(alebo) telexu zúčastnenej strany. Všetky písomné podania, vrátane informácií vyžadovaných v tomto oznámení, vyplnených dotazníkov a korešpondencie, ktoré zúčastnené strany poskytujú ako dôverné, sa označujú ako „Len pre služobnú potrebu (6)“ a v súlade s článkom 19 ods. 2 základného nariadenia sa k nim pripojí verzia, ktorá nemá dôverný charakter s označením „NA NAHLIADNUTIE PRE ZÚČASTNENÉ STRANY“.

Adresa Komisie:

European Commission Directorate General for Trade Directorate B Office: J-79 5/16 B-1049 Brussels Fax (32-2) 295 65 05.

8. Odmietnutie spolupráce

V prípade, ak ktorákoľvek zo zúčastnených strán odmietne sprístupniť alebo neposkytne potrebné informácie v rámci lehoty alebo výrazne bráni prešetrovaniu, dočasné alebo konečné, pozitívne či negatívne zistenia sa môžu v súlade s článkom 18 základného nariadenia stanoviť na základe dostupných skutočností.

Ak sa zistí, že ktorákoľvek zo zainteresovaných strán poskytla nepravdivé alebo zavádzajúce informácie, tieto informácie sa nevezmú do úvahy a môžu sa použiť dostupné skutočnosti. Ak niektorá zo zúčastnené strán nespolupracuje alebo spolupracuje iba čiastočne a zistenia sú preto založené na dostupných skutočnostiach podľa článku 18 základného nariadenia, výsledok môže byť pre túto stranu menej priaznivý než v prípade, keby bola spolupracovala.

9. Harmonogram prešetrovania

Podľa článku 11 ods. 5 základného nariadenia sa prešetrovanie ukončí do 15 mesiacov od dátumu uverejnenia tohto oznámenia v Úradnom vestníku Európskej únie.

(1) Ú. v. EÚ C 276, 11.11.2004, s. 2.

(2) Ú. v. ES L 56, 6.3.1996, s. 1.

(3) Ú. v. EÚ L 77, 13.3.2004, s. 12.

(4) Ú. v. ES L 28, 2.2.1994, s. 40

(5) Ú. v. ES L 25, 31.1.2003, s. 23.

(6) Toto označenie znamená, že ide o interný dokument. Je chránený podľa článku 4 nariadenia Európskeho parlamentu a Rady (ES) č. 1049/2001 o prístupe verejnosti k dokumentom Európskeho parlamentu, Rady a Komisie (Ú. v. ES L 145, 31.5.2001, s. 43). Ide o dôverný dokument podľa článku 19 základného nariadenia a článku 6 Dohody Svetovej obchodnej organizácie (WTO) o implementácii článku VI Všeobecnej dohody o clách a obchode (GATT) z roku 1994 (antidumpingová dohoda).